Stoutste pikkewyn van die maand aangewysNasionale Akwarium van Nieu-Seeland se “stoutste” en “soetste” pikkewyne van die maand (Foto: Facebook) Die Nasionale Akwarium van Nieu-Seeland se “stoutste” en “soetste” pikkewyn van die maand het sosialemediagebruikers laat lag. Die akwarium het besef die beste manier om hul pikkewyne hanteer is deur goeie gedrag te beloon. Elke maand word die “soetste pikkewyn van die maand” en “stoutste pikkewyn van die maand” aangewys. Die akwarium se plasing die afgelope week op Facebook het sosialemediagebruikers lekker laat lag. Timmy is as die stoutste pikkewyn van Junie-maand aangewys, omdat hy vis gesteel en ander pikkewyne omgestamp het. Betty was egter die soetste omdat sy ŉ goeie swemmer is en geduldig vir vis gewag het. Die akwarium het vinnig op Facebook bevestig dat hulle baie lief is vir Timmy, maar hy is ŉ gewoonte-oortreder. Hy het ŉ tuiste by die akwarium gevind nadat hy met beserings aangetref is op ŉ strand in Hawke’s Bay. Hy kon aan die begin nie loop nie, maar danksy behandeling deur sy eie chiropraktisyn kan hy weer loop en is lief vir swem.